|  |  |
| --- | --- |
| Rahvaalgatus.eeE-post: info@rahvaalgatus.ee   | Teie 27.11.2023Meie 11.12.2023 nr 14-13/9305-1 |

**Vastus rahvaalgatusele**

Esitasite 27.11.2023 rahvaalgatuse *„Saue vald vajab vallavanemat, kes hoolib“* kohaliku omavalitsuse korralduse seaduse (edaspidi KOKS) § 32 alusel Saue Vallavalitsusele menetlemiseks.

Vastavalt KOKS § 32 lõikele 1 on vähemalt ühel protsendil hääleõiguslikel valla- või linnaelanikel, kuid mitte vähem kui viiel hääleõiguslikul valla- või linnaelanikul õigus teha kohaliku elu küsimustes valla- või linnavolikogu või -valitsuse õigusaktide vastuvõtmiseks, muutmiseks või kehtetuks tunnistamiseks algatusi, mis võetakse arutusele hiljemalt kolme kuu jooksul. Algatuses on märgitud: *„Saue vallavalituse eest peab vastutama selle juht, mistõttu soovime Saua vallale uut vallavanemat, kes seab enda valla elanikud esikohale.”* Selgitame algatajatele, et KOKS § 32 lõikest 1 tulenev hääleõiguslike valla- või linnaelanike õigus teha kohaliku elu küsimustes algatusi valla- või linnavolikogu või -valitsuse õigusaktide vastuvõtmiseks ei ole võrdsustatav õigusega algatada umbusalduse avaldamist vallavanemale. Umbusalduse avaldamise algatamine vallavanemale on KOKS § 46 lg 1 kohaselt üksnes volikogu liikmete pädevuses ning umbusalduse avaldamiseks on vajalik vähemalt 1/4 volikogu koosseisu liikmete osalemine umbusalduse avaldamisel. Umbusalduse avaldamise korral vastu võetav otsus ei ole õigustloova sisuga ning umbusalduse avaldamine vallavanemale ei ole käsitletav kohaliku elu küsimusena KOKS § 32 lg 1 mõistes olenemata sellest, et umbusalduse avaldamine volikogu poolt vormistatakse volikogu otsusena. Nimetatud seisukohta on kinnitanud ka Tartu Ringkonnakohus lahendis nr 3-08-2532. Arvestades eeltoodut ei saa Saue Vallavalitsus käsitleda algatajate poolt esitatud pöördumist õigusakti algatamise ettepanekutena. Rahvaalgatuse korras ei ole võimalik umbusaldusavaldust vallavanemale avaldada, mistõttu ei ole võimalik esitatud ettepanekut menetleda.

Lugupidamisega

(allkirjastatud digitaalselt)

Kirsti Saar

Vallasekretär

+372 5348 2375 kirsti.saar@sauevald.ee